b'\n_START_ARTICLE_\n\xc5\xa0ar\xc5\xabnas Gustainis\n_START_SECTION_\nBiografija\n_START_PARAGRAPH_\nVilniaus universitete apgyn\xc4\x97 verslo administravimo ir vadybos bakalauro laipsn\xc4\xaf, v\xc4\x97liau ISM Vadybos ir ekonomikos universitete baig\xc4\x97 vadov\xc5\xb3 magistrant\xc5\xabros studijas._NEWLINE_Studijas universitete derino su visuomenine veikla: dirbo VU Kauno Humanitarinio fakulteto Student\xc5\xb3 atstovyb\xc4\x97s Valdyboje, k\xc5\xabr\xc4\x97 aktyvius Vilniaus universiteto student\xc5\xb3 savivaldos veik\xc4\x97jus vienijan\xc4\x8di\xc4\x85 Student\xc5\xb3 atstovyb\xc4\x97s Alumni draugij\xc4\x85, buvo valdybos nariu._NEWLINE_1999\xc2\xa0m. buvo vienas \xe2\x80\x9eAutos klubo\xe2\x80\x9c steig\xc4\x97j\xc5\xb3, su \xc5\xa1iuo klubu kartu leido kultin\xc4\x99 saug\xc5\xb3 eism\xc4\x85 propaguojan\xc4\x8di\xc4\x85 lenktynininko Sobieslawo Zasados knyg\xc4\x85 \xe2\x80\x9eSaugus greitis\xe2\x80\x9d._NEWLINE_2002\xc2\xa0m. Vilniaus universitete (VU) \xc4\xafgijo verslo administravimo ir vadybos bakalauro diplom\xc4\x85._NEWLINE_2006\xc2\xa0m. pasin\xc4\x97r\xc4\x97 \xc4\xaf politin\xc4\x99 veikl\xc4\x85\xc2\xa0\xe2\x80\x93 dalyvavo steigiant Lietuvos Respublikos liberal\xc5\xb3 s\xc4\x85j\xc5\xabd\xc4\xaf, r\xc5\xabpinosi liberaliosios minties populiarinimu \xc5\xa1alyje, \xc4\x97jo liberal\xc5\xb3 Lazdyn\xc5\xb3, v\xc4\x97liau\xc2\xa0\xe2\x80\x93 \xc5\xbdirm\xc5\xabn\xc5\xb3 skyriaus pirmininko pareigas._NEWLINE_2007\xc2\xa0m. tapo Vilniaus rinkim\xc5\xb3 \xc5\xa1tabo vadovu. Tais pa\xc4\x8diais metais tapo Liberal\xc5\xb3 s\xc4\x85j\xc5\xabd\xc5\xbeio atsakinguoju sekretoriumi, o jau po met\xc5\xb3 buvo vienas rinkim\xc5\xb3 \xc4\xaf Lietuvos Respublikos Seim\xc4\x85 kampanijos vadov\xc5\xb3._NEWLINE_2008\xc2\xa0m. \xc4\x97m\xc4\x97si verslo konsultacij\xc5\xb3. Pagrindin\xc4\x97s konsultacij\xc5\xb3 sritys\xc2\xa0\xe2\x80\x93 strateginis valdymas, pardavimai, rinkodara, vie\xc5\xa1ieji ry\xc5\xa1iai, poky\xc4\x8di\xc5\xb3 valdymas. Drauge su bendramoksliais \xc4\xafk\xc5\xabr\xc4\x97 Vilniaus Universiteto Student\xc5\xb3 savivaldos Alumni draugij\xc4\x85, vienijan\xc4\x8di\xc4\x85 aktyvius VU student\xc5\xb3 savivaldos veik\xc4\x97jus._NEWLINE_2009\xc2\xa0m. buvo paskirtas Lietuvos Respublikos Susisiekimo ministro patar\xc4\x97ju transporto, infrastrukt\xc5\xabros, atvykstamojo turizmo srityse. Tais pa\xc4\x8diais metais \xc5\xa0. Gustainis i\xc5\xa1rinktas LRLS Valdybos nariu, prad\xc4\x97jo eiti Centrinio Liberal\xc5\xb3 s\xc4\x85j\xc5\xabd\xc5\xbeio rinkim\xc5\xb3 \xc5\xa1tabo vadovo pareigas._NEWLINE_2010\xc2\xa0m. \xc4\xafk\xc5\xabr\xc4\x97 Taikomosios politikos institut\xc4\x85 (TPI), kuris vykdo taikomuosius projektus, jungian\xc4\x8dius politik\xc4\x85, versl\xc4\x85, moksl\xc4\x85 ir studijas savo veiklos srityse, konsultuoja verslo ir nevyriausybinio sektoriaus organizacijas, atlieka tyrimus, teikia informacines, mokymo ir konsultavimo paslaugas. ISM Vadybos ir ekonomikos universitete baig\xc4\x97 vadov\xc5\xb3 magistrant\xc5\xabros studijas._NEWLINE_2012\xc2\xa0m. dar kart\xc4\x85 i\xc5\xa1rinktas Lietuvos Respublikos liberal\xc5\xb3 s\xc4\x85j\xc5\xabd\xc5\xbeio Valdybos nariu._NEWLINE_2013\xc2\xa0m. \xc4\xaek\xc5\xabr\xc4\x97 strategini\xc5\xb3 konsultacij\xc5\xb3 bendrov\xc4\x99 \xe2\x80\x9eEquitas Partners\xe2\x80\x9c, kuriai vadovauja iki \xc5\xa1iol._NEWLINE_2014\xc2\xa0m. lapkri\xc4\x8dio m\xc4\x97nes\xc4\xaf i\xc5\xa1rinktas Nacionalin\xc4\x97 moter\xc5\xb3 krep\xc5\xa1inio lygos (NMKL) viceprezidentu. Kaip organizacijos viceprezidentas, \xc5\xa0. Gustainis atstovauja NMKL Lietuvos krep\xc5\xa1inio federacijos (LKF) Vykdomajame komitete._NEWLINE_2015\xe2\x80\x932016 m. Lietuvos Respublikos Seimo narys. 2016\xe2\x80\x932017 m. Vilniaus miesto savivaldyb\xc4\x97s tarybos narys.\n_START_SECTION_\nTaikomosios politikos institutas (TPI)\n_START_PARAGRAPH_\n2010 metais, kartu su bendramin\xc4\x8diais, \xc5\xa0. Gustainis \xc4\xafk\xc5\xabr\xc4\x97 nepriklausom\xc4\x85 vie\xc5\xa1\xc4\x85j\xc4\x85 \xc4\xafstaig\xc4\x85\xc2\xa0\xe2\x80\x93 Taikomosios politikos institut\xc4\x85 (TPI). Taikomosios politikos institutas\xc2\xa0\xe2\x80\x93 pelno nesiekianti, privati, laisvus \xc5\xbemones burianti vie\xc5\xa1oji \xc4\xafstaiga, u\xc5\xbesiimanti \xc4\xafvairia visuomenine, kult\xc5\xabrine, \xc5\xa1vietimo ir kt. veikla._NEWLINE_Pagrindin\xc4\x97s Taikomosios politikos instituto veiklos kryptys yra politikos analiz\xc4\x97, taikom\xc5\xb3j\xc5\xb3 projekt\xc5\xb3 planavimas, rengimas ir vykdymas, verslo ir nevyriausybinio sektoriaus organizacij\xc5\xb3 konsultavimas, informacini\xc5\xb3, mokymo ir konsultavimo paslaug\xc5\xb3 teikimas. TPI yra aktyvus jaunimo politikos srityje: Institutas kartu su partneriais vykd\xc4\x97 kelet\xc4\x85 jaunimo demokrati\xc5\xa1kumo projekt\xc5\xb3\xc2\xa0\xe2\x80\x93 \xe2\x80\x9eWe are In\xe2\x80\x9c (angl. Mes dalyvaujame) ir \xe2\x80\x9eTrust\xe2\x80\x9c (angl. Pasitik\xc4\x97k). Abu projektai buvo finansuojami ES programos \xe2\x80\x9eVeiklus jaunimas\xe2\x80\x9c ir Instituto l\xc4\x97\xc5\xa1omis ._NEWLINE_Be kitos veiklos TPI teikia rekomendacijas bei si\xc5\xablymus \xc4\xafvairioms valstyb\xc4\x97s, savivaldos institucijoms svarbiais valstybei, visuomenei ir t. t. klausimais ._NEWLINE_2012 metais Valstybin\xc4\x97 mokes\xc4\x8di\xc5\xb3 inspekcija (VMI) atsi\xc5\xbevelg\xc4\x97 \xc4\xaf ra\xc5\xa1ti\xc5\xa1k\xc4\x85 TPI kreipim\xc4\x85si, kuriuo buvo si\xc5\xabloma prat\xc4\x99sti sen\xc5\xb3j\xc5\xb3 gyventoj\xc5\xb3 pajam\xc5\xb3 mokes\xc4\x8dio (GPM) dalies paramos form\xc5\xb3 galiojim\xc4\x85._NEWLINE_Taikomosios politikos institute \xc5\xa0. Gustainis yra pareng\xc4\x99s plataus masto Lietuvos partin\xc4\x97s sistemos analiz\xc4\x99, kuri\xc4\x85 2012 met\xc5\xb3 vasar\xc4\x85 publikavo naujien\xc5\xb3 portalas Lrytas.lt. \xc4\xaevadin\xc4\x97je straipsni\xc5\xb3 serijos publikacijoje \xc5\xa0. Gustainis ra\xc5\xa1\xc4\x97, kad \xe2\x80\x9e\xc5\xa1ios straipsni\xc5\xb3 serijos analiz\xc4\x97s centre yra politin\xc4\x97s partijos\xc2\xa0\xe2\x80\x93 vienas svarbiausi\xc5\xb3 politin\xc4\x97s sistemos komponent\xc5\xb3. Pati analiz\xc4\x97, \xc5\xbeinoma, b\xc5\xabt\xc5\xb3 ma\xc5\xbeai ko verta, jei vertintume vien esam\xc4\x85 situacij\xc4\x85, nepateikdami sprendim\xc5\xb3 ar galim\xc5\xb3 ateities scenarij\xc5\xb3. \xc5\xa0tai d\xc4\x97l ko \xc5\xa1i\xc4\x85 serij\xc4\x85 baigsiu labiausiai tik\xc4\x97tinu partin\xc4\x97s Lietuvos sistemos scenarijumi, o iki jo pateiksiu ir nema\xc5\xbeai kit\xc5\xb3 prasming\xc5\xb3 \xc4\xaf\xc5\xbevalg\xc5\xb3.\xe2\x80\x9c_NEWLINE_\xc5\xa0ioje partin\xc4\x97s sistemos analiz\xc4\x97je analizuojamas teisinis politini\xc5\xb3 partij\xc5\xb3 kontekstas, visuomen\xc4\x97s nepasitik\xc4\x97jimas politin\xc4\x97mis partijomis, pristatoma partij\xc5\xb3 skai\xc4\x8diaus kaita, vertinamos \xc5\xa1io skai\xc4\x8diaus augimo prie\xc5\xbeastys, kritikuojama faktinis valstybinis partij\xc5\xb3 finansavimas, kuris buvo \xc4\xafvestas 2012\xc2\xa0m. Seime._NEWLINE_Paskutiniojoje, a\xc5\xa1tuntojoje partin\xc4\x97s sistemos analiz\xc4\x97s dalyje \xc5\xa0. Gustainis sp\xc4\x97ja, kad Lietuvoje liks tik 4 pagrindin\xc4\x97s politin\xc4\x97s partijos. Partin\xc4\x97s sistemos per\xc4\x97jimas \xc4\xaf brandos faz\xc4\x99, \xc5\xa0.Gustainio supratimu, yra pozityvus \xc5\xbeingsnis: \xe2\x80\x9enepriklausomai nuo to, kaip i\xc5\xa1 ties\xc5\xb3 susid\xc4\x97lios 4 partij\xc5\xb3 modelis ir kas tilps \xc4\xaf jo r\xc4\x97mus, o kas liks \xe2\x80\x9eu\xc5\xbe jo borto\xe2\x80\x9c, partin\xc4\x97s sistemos konsolidacija, pa\xc4\x8di\xc5\xb3 politini\xc5\xb3 partij\xc5\xb3 vertybinis bei taktinis \xe2\x80\x9ei\xc5\xa1sigryninimas\xe2\x80\x9c vienareik\xc5\xa1mi\xc5\xa1kai b\xc5\xabt\xc5\xb3 pozityvus demokratinis post\xc5\xabmis ir svarbiausia pasitik\xc4\x97jimo partijomis augimo s\xc4\x85lyga.\xe2\x80\x9c'